
E L Ő T E R J E S Z T É S

Sülysáp Város Önkormányzata Képviselő-testületének
2016. október 20-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2016. (X.20.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2016. október 13.


Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2016. szeptember 15-ei ülése óta 2 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	138/2016
	2016-08-18
	Sülysáp Város településrendezési eszközeinek felülvizsgálata – rekreációs központ telepítési tanulmánytervének jóváhagyása
	2016-09-30
	Végrehajtva

	169/2016
	2016-09-15
	Rendkívüli önkormányzati támogatás igénylése
	2016-09-30
	Végrehajtva


II. Tájékoztató az előző ülés óta történt fontosabb eseményekről
A szeptemberi testületi ülésen hozott döntésnek megfelelően szeptember 19-én Kiss Balázs közlekedéstervezővel és Horváth Balázs beruházási ügyintézővel bejártuk a tervezett járdaépítési útvonalat a Vasút és Dózsa György utcán, majd rövid időn belül megbíztam Kiss Balázst a tervek elkészítésével. Megállapítottuk, hogy az elképzelésünk szerinti, 1,20 m szélességű járda a Vasút utca déli oldalán csak akkor férne el, ha a vízelvezető árkot zárttá tennénk. Ennek a költségvonzatát nem szeretnénk felvállalni ezért a Vasút utcában a vasútállomástól elindulva az északi oldalon épülne a járda. Sajnos ezen az oldalon viszont a terepviszonyok lehetetlenítik el a járda végig vitelét, így a Kodály Zoltán és a Petőfi utca között kb. félúton a déli oldalra vezetnénk át a gyalogos forgalmat, egészen a Vasút utca 1. számig. Hosszabb távon az átvezetési pontnál célszerű lesz egy gyalogátkelőt is kiépíteni, ennek az engedélyezése azonban időigényes, és a közúttal történő egyeztetést is megköveteli, ezért a járda egyelőre zebra nélkül épülne meg. Mindemellett azért a Vasút utca déli oldalán a meglévő keskeny járdát a nagyon leromlott részeken felújítanánk, így az is használható lenne. A Dózsa György úti járdaszakaszt a meglévő járda vonalán tervezzük, itt az út és a járda tervei egyszerre, komplexen átgondolva születnek meg. 
Szeptember 27-én a Magyar Önkormányzatok Szövetsége konferenciát szervezett Gödöllőn a kistelepülések jövőjéről. A kistelepülés fogalma alatt elsősorban a 3 ezer főnél kisebbeket kell érteni. E települések körében eluralkodott az aggodalom, hogy akár néhány éven belül megszűnhet az önállóságuk, és a szomszédos, nagyobb településekhez lesznek csatolva. Ez a jövőkép meglehet csak fikció, a kistelepülések mégis aggódnak és féltik az önállóságukat. A BM részéről megjelent előadó a szándékot nem erősítette meg, de nem is cáfolta. 

Szeptember 29-én adta át Tasó László államtitkár úr, valamint Czerván György államtitkár úr a 31-es út Szentmártonkáta és Tápiószecső közötti szakaszát. Az átadóünnepségen elhangzott, hogy 2017-ben az építkezés folytatódik Tápiószecső belterületi szakaszával, és nem kizárt, hogy a 2017-es tartaléklistán lévő sülysápi szakasz is sorra kerül, csakúgy mint a Fő utca és Pesti út találkozásánál lévő csomópont átépítése körforgalommá.
Szeptember 30-án adásvételi szerződést írtunk alá a Folyamat Kft.-vel a gazdasái területen fekvő 0406/26 hrsz.-ú ingatlanra.

Az október 2-ai népszavazás zökkenőmentesen lezajlott Sülysápon, a szavazatszámláló bizottságokban dolgozóknak ezúton is köszönjük a munkát. A népszavazás helyi eredménye mindenki számára megismerhető a www.sulysap.hu oldalon.
Szintén a két ülés közötti fontos és örömteli esemény, hogy a tavasszal többedszerre benyújtott, a közétkeztetési feladatellátást támogató pályázati kiírásra benyújtott pályázatunk végre sikerrel vette az akadályt, és közel 40 millió forintot sikerült elnyernünk a Malom utcában lévő konyha felújítására. A pályázat tartalma: Az elavult elektromos vezetékeket kicseréljük, valamint új energiatakarékos világítás készül, új csempét és csúszásmentes padlóburkolatot kap a helyiség. Akadálymentesítést végzünk, új belső nyílászárókat és új gázbojlereket építünk be, napelemek és napkollektorok felszerelésével törekszünk a hatékonyabb energiafelhasználásra és környezettudatosságra. Az épület felújítása mellett a konyha technológiát is fejlesztjük, ennek jegyében kettő, új gázüzemű főzőüstöt fogunk beszerezni. Az elvégzendő feladatokat 2017 nyarára célszerű időzíteni, amikor a kisebb kapacitáskihasználtság miatt egyszerűbb a konyha másfél-két hónapra történő leállítása.

Október 10-én esedékessé vált a szennyvízcsatorna-hálózat garanciális bejárása, ahol a kivitelezővel és a beruházó TTT képviselőivel végig jártuk azokat a helyeket, ahol garanciális javítások indokoltak (útsüllyedések, hiányzó beállások, illetve beállássüllyesztések). Az elkészült listát mind a kivitelező, mind a beruházó átvette, a javításokra egy-másfél hónapon belül sor kerül. A mostanin kívül még egy garanciális bejárásra fog sor kerülni 2017 tavaszán, ugyanis a kétéves garanciavállalás májusig lejár.
Sülysáp, 2016. október 13.


Horinka László s.k.

